《子寿先生招饮乃园同子缜赓甫迟菊》
清代·陈豪

即事有远心，所在成林僻。主人爱夏凉，延客布芳席。

清尊取次斟，情话日已夕。揽衣循幽蹊，杂坐藉白石。

茶味瀹花气，湛然沁胸膈。有亭面夷旷，栖迟类村陌。

蓺菊连瓜畴，灌莲引泉脉。素月东方升，圆光补林罅。

好风何处来，余意诚莫逆。平生丘壑志，眷焉怀在昔。

良会自古今，誉名贵无斁。何以酬大贤，念此日乾惕。

作者简介：（1839—1910）清浙江仁和人，字蓝洲，号迈庵，晚号止庵。同治九年优贡，以知县发湖北。光绪三年，署房县。后历署应城、蕲水、汉川、随州。勤于听讼，有善政。工诗善画，有《冬暄草堂诗集》。